**8o ΓΥΜΝΑΣΙΟ ΠΕΡΙΣΤΕΡΙΟΥ Σχ. έτος: 2018-19**

**ΜΙΧΑΛΑΚΟΠΟΥΛΟΥ & ΑΡΙΣΤΑΡΧΟΥ**

**Τηλ.2105726258, 2105780741**

**http://8gym-perist.att.sch.gr (Ιστότοπος)**

**http://blogs.sch.gr/8gymperi/ (Ανακοινώσεις)**

Αγαπητοί γονείς, σας ευχόμαστε καλή σχολική χρονιά και σας υπενθυμίζουμε τον κανονισμό λειτουργίας του σχολείου μας.

* **Σχετικά με τα καθήκοντα των μαθητών :**

● Το σχολείο μας λειτουργεί 8**.15΄ π.μ. - 14.00΄ μ.μ** σύμφωνα με το ωρολόγιο πρόγραμμα. **Οι μαθητές προσέρχονται έγκαιρα στο χώρο του σχολείου (10΄πριν χτυπήσει το κουδούνι)** και παρευρίσκονται στην πρωινή συγκέντρωση με ησυχία και τάξη. Εφόσον καθυστερήσουν, πρέπει πρώτα να περάσουν από τη διεύθυνση, προκειμένου να πάρουν την άδεια να ανέβουν στην τάξη τους. Εάν δε γίνουν δεκτοί στην τάξη παίρνουν απουσία.

● Κατά τη διάρκεια λειτουργίας του σχολείου οι πόρτες του προαυλίου παραμένουν κλειστές (2368/Γ2/91-07 εγκύκλιος ΥΠΕΠΘ) και οι μαθητές δεν επιτρέπεται να πηδούν από τα κάγκελα, να μιλούν με εξωσχολικά άτομα και να φεύγουν από το σχολείο, χωρίς την άδεια της διεύθυνσης.

● Όταν χτυπά το κουδούνι για μάθημα **οι μαθητές προσέρχονται έγκαιρα στην αίθουσα διδασκαλίας** και δεν μπαίνουν μετά από τον καθηγητή τους.Κατά τη διάρκεια του μαθήματος δε βγαίνουν έξω από την αίθουσα χωρίς την άδεια του καθηγητή τους και χωρίς σοβαρό λόγο. **Σε περίπτωση ωριαίας αποβολής ο/η μαθητής/τρια προσέρχεται στη διεύθυνση του σχολείου.**

● Όταν δημιουργείται κενό λόγω της απουσίας καθηγητή, οι μαθητές - εφόσον δεν μπορούν να απασχοληθούν σε κάποια άλλη δραστηριότητα του σχολείου - παραμένουν στο προαύλιο (ή στην αίθουσα) με ησυχία.

● Μέσα στο σχολικό περιβάλλον **οι μαθητές σέβονται τους καθηγητές και τους συμμαθητές τους**, έχουν ευγενική συμπεριφορά, δεν διαπληκτίζονται μεταξύ τους και **δεν χειροδικούν**. Παρακολουθούν τα μαθήματά τους με επιμέλεια και φροντίζουν για τη διατήρηση ησυχίας και ηρεμίας στην τάξη. Στις περιπτώσεις που δε συμβαίνει αυτό επιβάλλονται σ’ αυτούς κυρώσεις (Φ.120/23-1-2018).

● Οι μαθητές/τριες προστατεύουν τους εαυτούς τους από κάθε κίνδυνο και κυρίως δεν ανεβαίνουν στα παράθυρα του σχολείου, στα κάγκελα των διαδρόμων και του κλιμακοστασίου.

● Η εμφάνιση των μαθητών χαρακτηρίζεται από απλότητα και ευπρέπεια.

● **Οι μαθητές διατηρούν καθαρό το σχολικό χώρο**, δεν πετούν σκουπίδια, δεν λερώνουν τους τοίχους και τηρούν τους κανόνες υγιεινής. Επίσης, δεν καταστρέφουν την υλικοτεχνική υποδομή του σχολείου τους (πόρτες, παράθυρα, πίνακες, κουρτίνες, θρανία, καρέκλες κ.λ.π.). Υπεύθυνοι για την αποκατάσταση των ζημιών από μαθητές είναι οι γονείς τους.

● Οι μαθητές δεν επιτρέπεται να έχουν στην κατοχή τους και να χρησιμοποιούν κινητά τηλέφωνα και οποιαδήποτε άλλη ηλεκτρονική συσκευή ή παιχνίδι που διαθέτει σύστημα επεξεργασίας εικόνας και ήχου εντός του σχολικού χώρου. Η ανάγκη για επικοινωνία καλύπτεται επαρκώς με τα τηλεπικοινωνιακά μέσα του σχολείου (Φ.25/103373/Δ1/22-6-2018).

● Απαγορεύεται το κάπνισμα στο χώρο του σχολείου κατ’ εφαρμογή της υγειονομικής διάταξης ΥΙ/Γ.Π./Οικ.76017/29-7-2002 ΦΕΚ 1001 τ.Β΄ του Υπουργείου Υγείας.

● Οι σχολικοί περίπατοι, οι εκπαιδευτικές επισκέψεις, οι εκδρομές, τα εκπαιδευτικά προγράμματα και οι διάφορες εκδηλώσεις αποτελούν μέρος της εκπαιδευτικής διαδικασίας και επομένως η συμμετοχή των μαθητών σ’ αυτά είναι υποχρεωτική. Εφόσον για την πραγματοποίηση του περιπάτου χρησιμοποιείται μεταφορικό μέσο για τη συμμετοχή του μαθητή, κατατίθεται υπεύθυνη δήλωση από το γονέα του. Σε περίπτωση που ο κηδεμόνας κάνει αρνητική δήλωση συμμετοχής, ο/η μαθητής/τρια παραμένει στο σχολείο καθ΄όλη τη διάρκεια του περιπάτου, συμμετέχει σε σχολικές δραστηριότητες σύμφωνα με απόφαση του Συλλόγου Διδασκόντων και δεν καταχωρίζονται απουσίες. **Αν, όμως, ο/η μαθητής/τρια απουσιάζει από σχολικό περίπατο, εκπαιδευτική επίσκεψη ή εκδρομή καταχωρίζονται απουσίες ισάριθμες με τις διδακτικές ώρες που προβλέπονται από το ωρολόγιο πρόγραμμα της ημέρας κατά την οποία πραγματοποιείται ο περίπατος (ΦΕΚ 681/2017)**.

* **Σχετικά με τις απουσίες και τη φοίτηση των μαθητών:**
* Επαρκής χαρακτηρίζεται η φοίτηση μαθητών/τριών εφόσον το σύνολο των απουσιών του/της δεν υπερβαίνει τις εκατόν δεκατέσσερις (114).
* Ανεπαρκής χαρακτηρίζεται η φοίτηση μαθητή/τρι- ας που σημείωσε πάνω από εκατόν δεκατέσσερις (114) απουσίες. Οι μαθητές/τριες των οποίων η φοίτηση χαρακτηρίζεται ανεπαρκής είναι υποχρεωμένοι/ες να επαναλάβουν τη φοίτηση τους στην ίδια τάξη.
* Ο κηδεμόνας κάθε μαθητή/τριας που απουσίασε από το σχολείο οφείλει να γνωστοποιεί αμέσως στο σχολείο τους λόγους της απουσίας του/της.
* **Σχετικά με τα μαθήματα και την αξιολόγηση των μαθητών :**
* **Τα μαθήματα κατατάσσονται σε τρεις ομάδες.**

***Ομάδα Α'****:* 1) Νεοελληνική Γλώσσα και Γραμματεία (Γλωσσική Διδασκαλία και Νεοελληνική Λογοτεχνία), 2) Μαθηματικά, 3)Φυσική, 4) Ιστορία.

***Ομάδα Β'*** *:* 1) Αρχαία Ελληνική Γλώσσα και Γραμματεία (Αρχαία Ελληνική Γλώσσα, Αρχαία Ελληνικά Κείμενα από Μετάφραση), 2) Χημεία, 3) Βιολογία, 4) Γεωλογία-Γεωγραφία, 5) Κοινωνική και Πολιτική Αγωγή, 6) Θρησκευτικά, 7) Αγγλικά, 8) Δεύτερη ξένη γλώσσα και 9) Οικιακή Οικονομία.

***Ομάδα Γ'*** *:* 1) Τεχνολογία - Πληροφορική, 2) Μουσική -Καλλιτεχνικά 3) Φυσική Αγωγή.

* **Διαδικασία αξιολόγησης**

**Α.** Για την αξιολόγηση της επίδοσης του μαθητή κατά τη διάρκεια των 2 τετραμήνων συνεκτιμώνται :

 **α)** η **συνολική συμμετοχή** του μαθητή στη μαθησιακή διδασκαλία (τα ερωτήματα που θέτει, οι απαντήσεις που δίνει, η συμβολή του στη μελέτη ενός θέματος μέσα στην τάξη, η συνεργασία του με συμμαθητές, η επιμέλεια στην εκτέλεση των εργασιών που του ανατίθενται)

 **β)** οι **εργασίες** που εκτελεί ο μαθητής στο πλαίσιο της καθημερινής μαθησιακής διαδικασίας στο σχολείο ή στο σπίτι, ατομικά ή ομαδικά,

 **γ)** οι **συνθετικές δημιουργικές εργασίες**, ατομικές ή ομαδικές, οι διαθεματικές εργασίες

 **δ)** οι **ωριαίες γραπτές δοκιμασίες** (προειδοποιημένες, αν καλύπτουν ευρύτερη διδακτική ενότητα για την οποία διατέθηκαν μέχρι 4 διδακτικές ώρες ή απροειδοποίητες, αν καλύπτουν ύλη του προηγούμενου μαθήματος). Κάθε τμήμα μπορεί να εξετάζεται με ωριαία γραπτή δοκιμασία μόνο σε ένα (1) μάθημα την ημέρα και μέχρι σε τρία (3) το πολύ μαθήματα την εβδομάδα

 **ε)** οι **ολιγόλεπτες γραπτές δοκιμασίες** (τεστ). Δεν υπερβαίνουν τις τρεις (3) ανά μάθημα για κάθε τετράμηνο, διαρκούν το πολύ δέκα (10) λεπτά και τα ερωτήματα αναφέρονται στο αμέσως προηγούμενο μάθημα και έχουν ελεγχθεί ότι είναι δυνατόν να απαντηθούν εντός του διαθέσιμου χρόνου.

**Β.** Στα μαθήματα της Ομάδας Α' διενεργείται μόνο μια ωριαία γραπτή δοκιμασία κατά τη διάρκεια του πρώτου τετραμήνου. Στα μαθήματα της Ομάδας Β' διενεργείται μία ωριαία γραπτή δοκιμασία κατά τη διάρκεια του πρώτου τετραμήνου και μία κατά τη διάρκεια του δεύτερου τετραμήνου ή μια συνθετική δημιουργική εργασία μικρής έκτασης. Στα μαθήματα της τρίτης ομάδας δεν διενεργείται καμιά ωριαία γραπτή δοκιμασία.

Γ. Οι μαθητές με ειδικές εκπαιδευτικές ανάγκες (π.χ. δυσλεξία κλπ.) έχουν τη δυνατότητα αντικατάστασης της γραπτής από προφορική εξέταση, εφόσον προσκομίσουν τα απαραίτητα δικαιολογητικά.

* **Γραπτές ανακεφαλαιωτικές προαγωγικές και απολυτήριες εξετάσεις**

**1.** Από 1η έως 30 Ιουνίου η σχολική μονάδα ολοκληρώνει τις εξής διαδικασίες:

 **α)** την πρώτη εξεταστική περίοδο στην οποία διεξάγονται οι γραπτές ανακεφαλαιωτικές εξετάσεις στα μαθήματα της Ομάδας Α'.

 **β)** το πρόγραμμα υποστηρικτικής διδασκαλίας για τους μαθητές που παραπέμπονται σε επαναληπτική εξέταση.

 **γ)** τη δεύτερη εξεταστική περίοδο στην οποία διεξάγονται επαναληπτικές ανακεφαλαιωτικές εξετάσεις σε όσα μαθήματα παραπέμφθηκαν μαθητές σε επαναληπτική εξέταση, οι οποίες είναι γραπτές και προφορικές για τα μαθήματα της Ομάδας Α' και προφορικές για τα υπόλοιπα μαθήματα.

**2.** Η διάρκεια των γραπτών προαγωγικών και απολυτηρίων εξετάσεων είναι δίωρη, εκτός από τη διάρκεια της Νεοελληνικής Γλώσσας και Γραμματείας, που είναι τρίωρη.

Η ποιότητα της σχολικής ζωής επιδρά και επηρεάζει την προσωπικότητα του μαθητή με βάση το δημοκρατικό διάλογο και τους κανόνες του, η τήρηση των οποίων προσφέρει τις προϋποθέσεις για τη διαμόρφωση ενός παιδαγωγικού κλίματος, το οποίο εξασφαλίζει τη συνεργασία των μελών της σχολικής κοινότητας, με αμοιβαίο σεβασμό, με υπευθυνότητα και συνέπεια. Η διεύθυνση και το προσωπικό του σχολείου είναι πάντα στη διάθεσή σας. Οι γονείς μπορούν να επικοινωνούν με το σχολείο κατά τις ώρες λειτουργίας του και να ενημερώνουν τον υπεύθυνο καθηγητή του τμήματος του παιδιού τους για οποιοδήποτε θέμα τους απασχολεί σχετικά με τη φοίτηση, τη διαγωγή και την πρόοδο των παιδιών τους.

Η Διεύθυνση και ο Σύλλογος των καθηγητών